นายกรัฐมนตรี พร้อมชี้แจงประเด็นการถวายสัตย์ปฏิญาณไม่ครบถ้วนต่อสภาผู้แทนราษฎร ส่วนกรณีมีข่าวซื้อขายตำแหน่งอธิบดีกรมอุทยานแห่งชาติ สั่งการให้สอบสวนหาผู้กระทำความผิด
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวถึงการอภิปรายทั่วไปโดยไม่ลงมติในประเด็นการถวายสัตย์ปฏิญาณไม่ครบถ้วนในวันที่ 18 กันยายนนี้ ว่าไม่ลำบากใจ เพราะจะต้องหาทางพูดคุยกันเพื่อไม่ให้ส่งผลกระทบต่อสถาบัน สำหรับเรื่องกรอบเวลาการอภิปรายเป็นเรื่องของวิปรัฐบาลและฝ่ายค้านตกลงกันในการจัดสรรเวลา ส่วนจะมีองครักษ์พิทักษ์หรือไม่นั้น ก็เป็นเรื่องของสมาชิกสภาผู้แทนราษฎร หรือ ส.ส. ที่จะพิจารณา หากมีการอภิปรายนอกประเด็นก็มีสิทธิจะชี้แจง ขณะที่ ในวันเดียวกันนี้ ศาลรัฐธรรมนูญจะมีการพิจารณาคุณสมบัติความเป็นนายรัฐมนตรีด้วยนั้น จะมีการหยิบยกเรื่องนี้มาเป็นข้ออ้างในการไม่เข้าสภาหรือไม่ เห็นว่าเรื่องนี้มีฝ่ายกฎหมายไปอยู่แล้ว และไม่เกี่ยวกัน เพราะตนเองจะไปชี้แจงต่อสภา แต่อาจไม่ได้อยู่ฟังการอภิปรายตลอด เพราะหากติดภารกิจก็ต้องออกมาก่อน แล้วกลับเข้าไปฟังการอภิปราย จะพยายามทำเรื่องนี้ยุติให้ได้        นายกรัฐมนตรี ยังกล่าวถึงกรณีที่มีข่าวการซื้อขายตำแหน่งอธิบดีกรมอุทยานแห่งชาติ เป็นจำนวนเงิน 600 ล้านบาท ว่า เรื่องนี้ได้ส่งคลิปที่มีการเผยแพร่ให้รัฐมนตรีว่าการกระทรวงทรัพยากรธรรมชาติและสิ่งแวดล้อมไปแล้ว พร้อมสั่งการให้สอบสวนหาผู้กระทำความผิด หากสอบสวนแล้วไม่พบการกระทำผิดก็ต้องหาตัวผู้ที่เผยแพร่คลิปดังกล่าวมาสอบสวน ยืนยันไม่ส่งผลกระทบต่อพรรคร่วมรัฐบาล เพราะทุกคนช่วยกันดูแล